钦定古今图书集成/明伦汇编/官常典/第592卷 > 曾钧
## 钦定古今图书集成/明伦汇编/官常典/第592卷 > 曾钧

按《明外史》本传：“钧字廷和，进贤人。嘉靖十一年进士，
授行人，擢南京礼科给事中。时四方银场得不偿费，
且为盗窟，以钧奏罢之。钧刚廉疾俗，首劾罢参赞尚
书刘龙。已，劾翊国公郭勋、礼部尚书严嵩。未几劾工
部侍郎蒋淦、延绥巡抚赵锦，最后劾罢操江都御史
柴经。直声震一时，出为云南副使。两司诣黔国公，率”
庭谒，钧始正其礼，且釐还所侵丽江民地。迁四川参
政。黔寇乱，抚定之。屡迁河南左布政使。三十一年以
右副都御史总理河道。徐、邳等十七州县连被水患。
帝忧之，趣上方略。钧请濬刘伶台至赤晏庙八十里，
筑草湾、老黄河口，增高家堰长堤，缮新庄等旧闸。阅
月工成。进工部右侍郎。治河四年入为南京刑部右
侍郎。久之，乞归。家居十馀年卒。赠刑部尚书，谥《恭肃》。